SKRIFTLIG FORESPØRGSEL E-1734/99

af Enrico Ferri (PPE-DE), Antonio Tajani (PPE-DE), Francesco Fiori (PPE-DE), Renato Brunetta (PPE-DE) og Stefano Zappalà (PPE-DE) til Kommissionen

(29. september 1999)

Om: Forslag til italiensk lov om lige adgang til medierne under en valgkamp

Finder Kommissionen inden for rammerne af fri udveksling af tjenester i det indre marked, at det forslag til lov, som statsminister D'Alema og kommunikationsminister Cardinale har forelagt, og som blev meddelt det italienske Senats Præsidium den 23. august 1999 (senatsretsakt nr. 4197) om bestemmelser vedrørende lige adgang til medierne under en valgkamp og i forbindelse med en folkeafstemning og med henblik på politisk kommunikation, og som indeholder bestemmelser, der tager sigte på at regulere den politisk-valgtekniske information og propaganda gennem radio og tv, men ligeledes gennem nettjenester (artikel 1, 3, 4 og 10), er foreneligt med bestemmelserne i EU-direktiv 98/0048/EF(1)? Mener Kommissionen i givet fald ikke, at forskrifterne i EU-direktivet er blevet anvendt?

I henhold til ovennævnte direktiv har hver EU-medlemsstat pligt til at underrette Kommissionen om et hvilket som helst forslag til national lov eller nationale bestemmelser, som vedrører området informationssamfundets tjenester, dvs. nettjenester. Da der i det foreliggende tilfælde er tale om tjenesteydelser, der ydes mod betaling, henhører de propagandaaktiviteter, som er fastsat i den omtalte nationale lov, under Rom-traktatens og dermed direktiv 98/0048/EF's anvendelsesområde.

(1) EFT L 217 af 5.8.1998, s. 18.

Svar afgivet på Kommissionens vegne af Frederik Bolkestein

(11. november 1999)

Som allerede anført i svaret på skriftlig forespørgsel P-1608/99 af Antonio Tajani(1), som der henvises til, indeholder det lovforslag, som de ærede parlamentsmedlemmer omtaler i det mindste i henhold til de oplysninger, der for øjeblikket er til rådighed artikler, som udtrykkeligt tager sigte på at regulere den politisk-valgtekniske propaganda gennem nettjenester.

I forespørgslen påpeges det med rette, at lovforskrifter om tjenester i informationssamfundet i henhold til Europa-Parlamentets og Rådets direktiv 98/0048/EF af 20. juli 1998 om ændring af direktiv 98/0034/EF om en informationsprocedure med hensyn til tekniske standarder og forskrifter(2) skal anmeldes formelt og i tide til Kommissionen, før de kan godkendes endeligt på nationalt plan.

I direktivet bestemmes det navnlig, at udkastet til lov på det tidspunkt, hvor det anmeldes, skal befinde sig på et forberedende stadium, hvor det stadig er muligt at foretage væsentlige ændringer (artikel 1, stk. 12), således at Kommissionen og de øvrige medlemsstater om nødvendigt kan forhindre, at den pågældende lovforskrift vil afstedkomme nye hindringer for den frie bevægelighed af onlinetjenester på det indre marked.

Hvis der godkendes nationale lovforskrifter som dem, der refereres til af de ærede parlamentsmedlemmer, uden at dette på forhånd er anmeldt i overensstemmelse med direktiv 98/0034/EF, som ændret ved direktiv 98/0048/EF, medfører dette, at de pågældende forskrifter ikke finder anvendelse og ikke kan gøres gældende over for tredjemand.

Det pågældende lovforslag er ikke blevet anmeldt til Kommissionen i overensstemmelse med omtalte direktiv.

(1) EFT C 27 E af 29.1.2000, s. 146.

(2) EFT L 217 af 5.8.1998.